LT Europos Sąjungos oficialusis leidinys C 125/22

Ištrauka iš sprendimo dėl Landsbanki Íslands hf., priimto remiantis Europos Parlamento ir Tarybos direktyva 2001/24/EB dėl kredito įstaigų reorganizavimo ir likvidavimo

Siūlymas pateikti reikalavimą – Reikalavimo pateikimo terminai

2009/C 125/08

PRANEŠIMAS APIE MORATORIUMO PRATĘSIMĄ

2009 m. kovo 3 d. Reikjaviko apygardos teismo sprendimu buvo leista iki 2009 m. lapkričio 26 d., ketvirtadienio, pratęsti moratoriumą bankui Landsbanki Íslands hf. (Reg. Nr. 540291-2259, Austurstræti 16, 101 Reykjavík); pirmą kartą moratoriumas buvo suteiktas 2008 m. gruodžio 5 d. Vadovaudamasis įstatymo Nr. 44/2009, iš dalies keičiančio įstatymą Nr. 161/2002, II laikinąja nuostata, Reikjaviko apygardos teismas paskyrė banko likvidavimo tarybą, kuri tvarkys, pavyzdžiui, reikalavimus bankui, kol galios moratoriumas ir po to, kai pasibaigus moratoriumui bus pradėtos likvidavimo procedūros.

Atskaitos data – 2008 m. lapkričio 15 d. Reikalavimų tvarkymo pradžios data nustatoma atsižvelgiant į įstatymo Nr. 44/2009 įsigaliojimą ir yra 2009 m. balandžio 22 d. (žr. įstatymo Nr. 161/2002 102 straipsnio pirmą dalį ir trečios dalies antrą sakinį, taip pat žr. įstatymo Nr. 44/2009 6 straipsnį).

Visos šalys, reikalaujančios Landsbanki Íslands hf. grąžinti bet kokias skolas arba turinčios kitų teisių ar pretenzijų į banko kontroliuojamą turtą, įskaitant pirmaeilius reikalavimus ir reikalavimus, apsaugotus in re, raginamos pateikti savo reikalavimus banko likvidavimo tarybai per šešis mėnesius nuo pirmo šio pranešimo paskelbimo 2009 m. balandžio 30 d.; atitinkamai paskutinė reikalavimų pateikimo diena – 2009 m. spalio 30 d. Reikalavimus reikia pateikti paštu banko likvidavimo tarybai adresu Winding-up Board, Austurstræti 16, 101 Reykjavík, Iceland; jų turinys turi atitikti instrukcijas, pateiktas Bankroto įstatymo Nr. 21/1991 (angl. Act on Bankruptcy etc.) 117 straipsnio antroje ir trečioje dalyse. Vadovaujantis pirmiau minėtomis įstatymo Nr. 161/2002 102 straipsnio pirmos dalies ir trečios dalies antro sakinio nuostatomis (taip pat žr. įstatymo Nr. 44/2009 6 straipsnį), kreditoriams nurodoma į savo teikiamus reikalavimus įtraukti reikalavimo padėtį 2009 m. balandžio 22 d.

Reikalavimai užsienio valiuta turi būti pateikti atitinkama valiuta. Europos ekonominės erdvės arba Europos laisvosios prekybos asociacijos valstybės narės kreditorius reikalavimą gali pateikti tos valstybės kalba. Kartu su tokiais reikalavimais privaloma pateikti vertimą į islandų kalbą; reikalavimus anglų kalba galima pateikti be vertimo. Kiti kreditoriai gali pateikti reikalavimus islandų arba anglų kalbomis.

Jei reikalavimas nepateikiamas per pirmiau minėtą terminą, teisinės pasekmės yra tokios pat, kaip ir netinkamai pateikus reikalavimą, kaip nurodyta Bankroto įstatymo Nr. 21/1991 118 straipsnyje, todėl reikalavimas Landsbanki Íslands hf. bus laikomas panaikintu, nebent taikomos tos nuostatos 1–6 punktuose nurodytos išimtys.

Dar kartą aiškiai pabrėžiama, kad kreditoriui pateikus reikalavimą laikoma, kad jis sutinka atsisakyti teisės į konfidencialumą (banko paslaptis), kiek tai susiję su atitinkamu reikalavimu.

Susitikimas su kreditoriais bus rengiamas pirmadienį, 2009 m. lapkričio 23 d., 9.00 val. Hilton Hotel Nordica, Suðurlandsbraut 2, Reikjavike. Šiame susitikime turi teisę dalyvauti reikalavimus bankui pateikusios šalys. Šiame susitikime bus aptartas pateiktų reikalavimų sąrašas ir likvidavimo tarybos sprendimas, jei tuo metu bus priimtas. Reikalavimus bankui pateikę asmenys likus bent savaitei iki minėto susitikimo galės susipažinti su pateiktų reikalavimų sąrašu.

Pirmiau minėtas susitikimas taip pat rengiamas siekiant aptarti Landsbanki Íslands hf. moratoriumą, kaip numatyta Bankroto įstatymo Nr. 21/1991 III skyriuje. Atsižvelgdamas į pirmiau minėtą Reikjaviko apygardos teismo sprendimą, teismas dar kartą nagrinės banko moratoriumo klausimą 2009 m. lapkričio 26 d. 13.30 val. 102 teismo salėje.

Daugiau informacijos apie reikalavimų pateikimą ir tvarkymą bus pateikta banko interneto svetainėje www.lbi.is Likvidavimo taryba prašo kreditorių nurodyti savo arba savo tarpininkų elektroninio pašto adresą, kad būtų lengviau perduoti informaciją.